b"\n_START_ARTICLE_\nVillaret de Baix\n_START_SECTION_\nDescripci\xc3\xb3\n_START_PARAGRAPH_\nMasia situada damunt de l'embassament de Sau. \xc3\x89s de planta rectangular coberta a dues vessants i amb el carener perpendicular a la fa\xc3\xa7ana, la qual es troba orientada a migdia. El portal \xc3\xa9s de forma rectangular i descentrat del cos de l'edificaci\xc3\xb3. A la llinda del portal hi ha inscrits els senyals per a un rellotge de sol malgrat que no tingui busca. Dues finestres al primer pis amb els ampits motllurats. A la part de tramuntana sobresurt un cos que descansa sobre un contrafort, a llevant hi ha petites obertures. Els r\xc3\xa0fecs conserven les antigues lloses de pedra. L'interior \xc3\xa9s ben conservat malgrat que la casa estigui deshabitada. Es constru\xc3\xafda en pedra basta unida amb morter de cal\xc3\xa7, els elements de ressalt s\xc3\xb3n de pedra carejada._NEWLINE_La cabana de la masia est\xc3\xa0 assentada damunt la roca, \xc3\xa9s de planta rectangular i coberta a dues vessants. El mur de llevant el constitueix la pedra viva de la penya on s'adossa la construcci\xc3\xb3. La part de tramuntana no t\xc3\xa9 cap obertura. A l'extrem de migdia hi ha una part porxada sostinguda per un pilar format per lleves de pedra a la part SW i al SE damunt la pedra, l'ampli volad\xc3\xads abriga dos porxos descoberts (planta i primer pis) i que ocupen la meitat de la planta, s'accedeix a la resta de l'edifici a trav\xc3\xa9s de dos portals, a la banda de migdia i sota els porxos. Es constru\xc3\xafda tota en pedra i amb bigues de roure, l'estat de conservaci\xc3\xb3 \xc3\xa9s mitj\xc3\xa0. Al davant hi ha l'era, tota de pedra viva.\n_START_SECTION_\nHist\xc3\xb2ria\n_START_PARAGRAPH_\nAntic mas que el trobem registrat entre els quinze masos que formaven part de las parr\xc3\xb2quia de Sant Bartomeu Sesgorgues abans de la pesta negra (1348). Al 1553, i dins la parr\xc3\xb2quia de Sant Vicen\xc3\xa7 Sarriera, hi trobem registrat un tal STEVE VILARET, possiblement es refereixi al Villaret de Baix, ja que uns anys m\xc3\xa9s tard, al 1572, la parr\xc3\xb2quia de Sant Bartomeu rebr\xc3\xa0 el territori de diversos masos, entre els quals, l'\xc3\xbanic que estava habitat era el Villaret de Baix. La casa no conserva cap dada constructiva que permeti datar les reformes del mas."